dr. Tóth András

Haladó szintű reklámírás

Regényírás alapú módszer, avagy hogyan írjunk gyorsan sok párhuzamos reklámszöveget

ISBN: 978-615-80879-3-3

© dr. Tóth András 2015

dr. Tóth András: Haladó szintű reklámírás

Mi ez? Ez egy olyan anyag, ami módszertant ad, hogyan lehet könnyen egy témában több alternatív reklámszöveget írni. Ez egyaránt alkalmazható rövid (adWords, Facebook) vagy hosszabb (weboldalak, landing pagek, levelek, stb.) írására.

Jelenleg az a leghatásosabb módszer, ha jó néhány alternatív szöveget írunk és teszteléssel választjuk ki a leghatékonyabbat. Ezért a sok alternatív reklámszöveg írása kulcsfontosságú kompetencia.

Kinek szól? Ez egy haladó szintű anyag, alapvetően azoknak, akik már gyakorlatot szereztek maguknak szövegek írásában. Alapszinttel itt nem foglalkozom. Kezdőknek előtte ajánlom saját alapszintű könyvemet: dr. Tóth András: Dumáljuk meg a marketinget – vevőszerzés kisvállalkozásoknak.

Miért ilyen rövid? Mert nagyon töményen ad egy módszertant. Eredetileg ezt az anyagot műhelygyakorlatokon tanítottam, de mos szélesebb körben is lehetőség van arra, hogy ebben a kivonatban továbbadjam ezt a módszertant, ezeket a segédanyagokat.

Mi van benne? Alapvetően a kliséket (szamárvezető lapokat) akarom átadni, de ehhez természetesen használati utasítást is mellékelek. Példaként mindenhol egy egyszerű feladatot fogok bemutatni: a korábban említett alapszintű kisvállalkozási marketingkönyvem fogom reklámozni. Az anyag végén külön megadom az üres kérdőíveket, amiket kinyomtathatunk és kitölthetünk magunknak minden projektnél.

A probléma: Hogyan írjunk sok párhuzamos reklámszöveget?

Manapság, ha hatékonyan akarunk reklámozni, akkor a legjobb módszer, ha több alternatív szöveget írunk. Minden hatékony reklámozási mód lehetőséget ad, hogy több szövegváltozatot párhuzamosan teszteljünk és így választhassuk ki a legjobb alternatívákat. Nem ritkán ilyenkor derül ki, hogy az egyik alternatíva 10-20-szor hatékonyabb, mint a másik. És ezt nem lehet előre megmondani, csak utólag, a mérésből derül ki.

Sokak véleménye szerint az a helyes, ha több száz, sőt ezer változatot készítünk. Ez elsőre abszurdnak hat, de ugyanakkor egyáltalán nem lehetetlen. Nyilván a szövegelemeket (címsor, képek, szövegek) kombinálhatjuk, és ez eleve szorozza a lehetőségek számát. Ha például írunk tíz címsort, választunk tíz képet és írunk tíz szöveget, akkor ez rögtön 10x10x10, azaz ezer változat.

Reklámszöveget eleve nehéz írni – nem véletlenül kérnek érte a profik olyan sok pénzt. De még ennél is nehezebb párhuzamosan sok alternatív reklámszöveget írni. Ugyanis az emberi agy egy-egy csapást követ. Teljesen mást gyorsan kitalálni sok, gyökeresen eltérő alternatívát. Ez megfelelő módszertan nélkül iszonyúan nehéz. Márpedig általános tapasztalat az, hogy egy hatásos Facebook vagy adWords kampánynál sok alternatív reklámot kell bevetni. Ilyenkor születnek ehhez hasonló reklámszöveg variánsok:

Hogyan szerezzünk vevőket?

Dumáljuk meg a marketinget

A vevőszerzés könyve vállalkozásoknak

Vevőket a vállalkozóknak

Dumáljuk meg a marketinget

Könyv a vevőszerzésről

Nyilván ez a két hirdetés nagyon hasonló és ezért hasonló konverziós értékeket is ad. Ráadásul egyik sem valami szuper eredményű.

Nagyon sok kisvállalkozás hasonló hirdetéseit láttam „hátulról”, a kezelőfelület felől. A legtöbben hasonlóan „alternatív” hirdetéseket használnak szinte mindenhol.